Nacrt Prijedloga

Na temelju članka 35. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01- vjerodostojno tumačenje, 129/05, 109/07, 125/08, 36/09, 150/11, 144/12, 19/13-pročišćeni tekst, 137/15-ispravak, 123/17, 98/19 i 144/20), članka 7. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“, broj 26/15 i 37/21), članka 24. Statuta Zagrebačke županije („Glasnik Zagrebačke županije”, broj 17/09, 31/09, 4/13, 6/13 – pročišćeni tekst, 5/18, 14/18, 18/18 – pročišćeni tekst, 3/20, 23/20, 6/21, 10/21- pročišćeni tekst, 29/23 i 52/23), Plana razvoja Zagrebačke županije za period 2021.-2027. („Glasnik Zagrebačke županije“, broj 10/22) te članka 64. Poslovnika Županijske skupštine Zagrebačke županije (“Glasnik Zagrebačke Županije”, broj 26/09, 5/13, 6/13 – pročišćeni tekst, 28/17, 5/18, 14/18, 18/18 – pročišćeni tekst, 23/20, 34/20, 10/21 – pročišćeni tekst, 42/21 i 52/23), Županijska skupština Zagrebačke županije na svojoj \_\_\_\_ sjednici održanoj dana \_\_\_\_\_\_\_\_2024. godine donijela je

**PROGRAM**

**financiranja udruga i drugih neprofitnih organizacija**

**civilnog društva u 2024. godini**

# UVOD

Financiranje udruga uređeno je Zakonom o udrugama („Narodne novine“, broj 74/14, 70/17, 98/19 i 151/22), Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“, broj 26/15 i 37/21, u daljnjem tekstu: Uredba) te za Zagrebačku županiju i važećim Pravilnikom o financiranju udruga i drugih neprofitnih organizacija iz proračuna Zagrebačke županije (u daljnjem tekstu Pravilnik).

Pravilnikom su utvrđeni uvjeti, mjerila i postupci za dodjelu i korištenje sredstava Proračuna Zagrebačke županije udrugama čije aktivnosti doprinose zadovoljenju javnih potreba i ispunjavanju ciljeva i prioriteta definiranih strateškim i planskim dokumentima Zagrebačke županije.

Sukladno Uredbi, temeljni dokumenti planiranja financiranja su programi financiranja udruga za proračunsku godinu kojima se utvrđuju prioriteti financiranja unutar područja od interesa za Zagrebačku županiju, a na temelju procjene potreba u određenom području i mjera za ostvarivanje ciljeva iz strateških dokumenata za koje je odgovorna Zagrebačka županija.

Ovim se Programom utvrđuju ciljevi i prioriteti financiranja udruga i drugih neprofitnih organizacija na godišnjoj razini i to u područjima djelovanja:

- zaštita i spašavanje

- branitelji i stradalnici

- socijalna djelatnost

- obrazovanje, znanost i istraživanje

- ljudska prava

- duhovnost

- hobistička djelatnost

# CILJEVI I PRIORITETI FINANCIRANJA

# Ciljevi i prioriteti financiranja udruga i drugih neprofitnih organizacija civilnog društva temelje se na nacionalnim i županijskim strateškim dokumentima koji se odnose na postizanje učinkovitog sustava civilne zaštite, promicanje prava hrvatskih branitelja iz Domovinskog rata i njihovih obitelji, zaštitu prava i podršku djeci, osobama s invaliditetom, te podršku njihovim obiteljima, starijim osobama, poticanje edukacije i obrazovanja svih dobnih skupina, njegovanja zavičajnog identiteta, očuvanja sakralnih objekata i tradicijskih vrijednosti, te popularizacije hobističke djelatnosti.

**1. Područje djelovanja: ZAŠTITA I SPAŠAVANJE**

**Ciljevi**:

* postizanje učinkovitog sustava civilne zaštite i zaštite od požara kroz poticanje razvoja udruga građana i drugih neprofitnih organizacija koje se bave zaštitom i spašavanjem

U skladu s postavljenim ciljevima prioriteti financiranja su:

* učinkovito djelovanje i reagiranje operativnih snaga i članova udruga u slučaju nastanka prirodnih ili tehničko-tehnoloških nesreća
* opremanje i adaptacija prostora nužnih za rad i djelovanje udruga iz područja sustava civilne zaštite
* nabava i održavanje materijalno-tehničkih sredstava
* osposobljavanje pripadnika/članova udruga iz područja sustava civilne zaštite
* organizacija obilježavanja značajnih obljetnica i aktivnosti kojima se podiže svijest građana
* i aktivnosti sličnog sadržaja.

# 2. Područje djelovanja: BRANITELJI I STRADALNICI

# Ciljevi:

* unapređenje kvalitete življenja poticanjem zdravog i aktivnog načina života hrvatskih branitelja iz Domovinskog rata i njihovih obitelji
* promicanje poštivanja i zaštite dostojanstva hrvatskih branitelja iz Domovinskog rata i njihovih obitelji
* očuvanje vrijednosti i pozitivne percepcije javnosti o Domovinskom ratu

# U skladu s postavljenim ciljevima prioriteti su:

* osiguranje psihosocijalne, zdravstvene te drugih oblika pomoći humanitarnog značenja za branitelje Domovinskog rata i članove njihovih obitelji,
* očuvanje i zaštita digniteta Domovinskog rata,
* i aktivnosti sličnog sadržaja.

**3. Područje djelovanja: SOCIJALNA DJELATNOST**

# Ciljevi:

* Zaštita prava, pomoć i podrška djeci i njihovim obiteljima
* Unapređenje i zaštita prava djece s teškoćama u razvoju i podrška njihovim obiteljima
* Zaštita prava, jačanje potpore osobama s invaliditetom i njihovim obiteljima, poticanje zapošljavanja i profesionalne rehabilitacije osoba s invaliditetom
* Zaštita prava i poboljšanje života osoba starije životne dobi.

U skladu s postavljenim ciljevima prioriteti financiranja su:

* Jačanje potpore djeci i njihovim obiteljima
* jačanje potpore djeci s teškoćama u razvoju, osobama s invaliditetom i članovima njihovih obitelji, edukacija i savjetodavni rad, provođenje pomoći i samopomoći, prevencija institucionalizacije, alternativni oblici skrbi i neovisno življenje
* unapređivanje zdravlja djece s teškoćama u razvoju i osoba s invaliditetom
* poticanje zapošljavanja i profesionalne rehabilitacije osoba s invaliditetom
* promicanje zaštite prava, zaštite od nasilja i diskriminacije osoba s invaliditetom
* informiranje, komunikacija i podizanje razine svijesti o pravima osoba s invaliditetom,
* unapređenje kvalitete života i rada ciljnih skupina
* promicanje zdravlja, prevenciji bolesti, brige i skrbi o socijalnim potrebama članova umirovljeničkih udruga te poboljšanju kvalitete života umirovljenika
* poticanja kvalitete aktivnog življenja, resocijalizacije i integracije osoba starije životne dobi
* i aktivnosti sličnog sadržaja.

# 4. Područje djelovanja: OBRAZOVANJE, ZNANOST I ISTRAŽIVANJE

**Ciljevi:**

* promicanje i poticanje izvaninstitucionalnih oblika edukacije i obrazovanja čiji su krajnji korisnici djeca, mladi i druge ciljne skupine
* promicanje i poticanje cjeloživotnog učenja
* promicanje međusobne suradnje djece i mladih u učenju i edukaciji

U skladu s postavljenim ciljevima prioriteti financiranja su:

* promicanje obrazovanja
* cjeloživotno učenje i obrazovanje svih dobnih skupina
* održavanje edukacija i radionica ciljnih skupina
* i aktivnosti sličnog sadržaja.

# 

# 5. Područje djelovanja: LJUDSKA PRAVA

**Ciljevi:**

* jačanje svijesti o značaju zavičajnog identiteta u odnosu na prevladavajuće globalizacijske procese
* jačanje svijesti o značaju povezanosti s Hrvatima izvan Republike Hrvatske u cilju zaštite hrvatskog jezika, narodnih običaja i tradicije.

U skladu s postavljenim ciljevima prioriteti financiranja su:

* razvijanje spoznaje o važnosti zavičajnog identiteta i njegovo očuvanje
* jačanje veze sa zavičajem
* njegovanje identiteta hrvatskog naroda i kulturne baštine kroz običaje i zavičajni govor
* njegovanje narodnih običaja i tradicije
* i aktivnosti sličnog sadržaja

# 6. Područje djelovanja: DUHOVNOST

**Ciljevi**:

* promicanje tradicijskih vrijednosti kroz djelovanje vjerskih zajednica
* očuvanje sakralnih objekata

U skladu s postavljenim ciljevima prioriteti financiranja su:

* promicanje poštivanja vjerskih sloboda, tolerancije, suživota, multikulturalnosti, međureligijskog dijaloga i ekumenizama
* prenošenje tradicijskih vrijednosti
* stvaranje materijalnih i tehničkih uvjeta za djelovanje vjerskih zajednica
* i aktivnosti sličnog sadržaja.

# 7. Područje djelovanja: HOBISTIČKA DJELATNOST

**Ciljevi:**

* popularizacija hobističke djelatnosti

U skladu s postavljenim ciljevima prioriteti financiranja su:

* stvaranje materijalnih i tehničkih uvjeta u hobističkim djelatnostima
* i aktivnosti sličnog sadržaja.

# POSTUPAK FINANCIRANJA

Postupak financiranja udruga i drugih neprofitnih organizacija iz proračuna Zagrebačke županije uređen je Pravilnikom.

Financiranje aktivnosti provodi se na temelju javnog poziva, pravila kojeg osiguravaju transparentnost dodjele financijskih sredstava i omogućavaju dobivanje što većeg broja kvalificiranih prijava, odnosno odabir najkvalitetnijih aktivnosti.

U iznimnim slučajevima utvrđenim Pravilnikom financiranje se može provesti i izravnom dodjelom.

Odluku o raspisivanju Javnog poziva za ostvarivanje prava na financiranje programa i projekata udruga iz područja civilnog društva donosi Župan Zagrebačke županije.

Postupak financiranja na odgovarajući se način primjenjuje i u odnosu na druge organizacije civilnog društva kada su one, u skladu s uvjetima javnog poziva prihvatljivi prijavitelji odnosno partneri.

Sa svim udrugama odnosno drugim neprofitnim organizacijama kojima su odobrena financijska sredstva Zagrebačka županija sklapa ugovor o financiranju.

# PRAĆENJE, KONTROLA I IZVJEŠTAVANJE O PROVEDBI PROGRAMA

# FINANCIRANJA UDRUGA I DRUGHIH NEPROFITNIH ORGANIZACIJA CIVILNOG DRUŠTVA U 2024. GODINI

Stručna služba Župana zadužena je za praćenje, kontrolu i izvještavanje o provedbi Programa financiranja udruga i drugih neprofitnih organizacija civilnog društva u 2024. godini.

Praćenje izvršenja Programa financiranja udruga i drugih neprofitnih organizacija civilnog društva u 2024. provodi se temeljem dokumentacije koju korisnici sredstava dostavljaju po završetku provedbe pojedinog programa/aktivnosti.

Izvješće o provedbi programa korisnici dostavljaju Zagrebačkoj županiji - Stručnoj službi Župana po izvršenju programa. Stručna služba Župana može po potrebi zahtijevati dopunu opisnih i financijskih izvješća.

Izvješće o godišnjem izvršenju Programa financiranja udruga i drugih neprofitnih organizacija civilnog društva u 2024. godini Županijskoj skupštini podnosi Župan, na prijedlog Stručne službe Župana.

# Terensku kontrolu namjenskog korištenja sredstava od strane korisnika obavljaju službenici Stručne službe Župana.

# ZAVRŠNE ODREDBE

Ovaj Program financiranja udruga i drugih neprofitnih organizacija civilnog društva u 2024.godini stupa na snagu osmog dana od dana objave u „Glasniku Zagrebačke županije“.

KLASA:

URBROJ:

Zagreb,

**PREDSJEDNICA**

**ŽUPANIJSKE SKUPŠTINE**

**ZAGREBAČKE ŽUPANIJE**

Martina Glasnović